Publication: Magyar Közlöny
Issue: MK-2011-24 (Year: 2011, Number: 24)
Era: contemporary
Section: Melléklet a 9/2011. (III. 9.) OGY határozathoz
Paragraph Index: 713

3. Az államfõ meglévõ jelenlegi jogosítványai nem igényelnek alapvetõ változtatást. Így maradjanak fenn a köztársasági elnöknek az Országgyûléssel (általános választás kitûzése, alakuló ülés összehívása, részvétel, felszólalás az Országgyûlésben, rendkívüli ülés kezdeményezése, az Országgyûlés által elfogadott törvénnyel kapcsolatos vétójoga, valamint a törvények kihirdetésérõl történõ intézkedés, az Országgyûlés feloszlatása, népszavazás kezdeményezése), a Kormánnyal (javaslattétel a miniszterelnök személyére, miniszterek és államtitkárok kinevezése, felmentése), a külpolitikával (az állam képviselete, nemzetközi szerzõdések megkötése, nagykövetek, követek kinevezése), az igazságszolgáltatással (bírák, Kúria elnökének helyettese, a legfõbb ügyész helyettese kinevezése), az európai parlamenti választások kitûzésével, a helyi önkormányzati képviselõk és polgármesterek általános választásának kitûzésével, valamint az országos népszavazás idõpontjának kitûzésével kapcsolatos jogosítványai. Változatlanul tartozzanak az elnök jogkörébe az itt nem részletezett személyi döntésekkel kapcsolatos és egyéb jogosultságai, köztük a jelenlegi keretben megmaradó fõparancsnoki tisztség. Az Alkotmány a köztársasági elnök feladatainak és hatásköreinek részletes felsorolását követõen tartalmazzon olyan klauzulát, amely lehetõvé teszi a törvényhozó számára, hogy külön törvényben más feladatot és hatáskört is meghatározzon a köztársasági elnök számára. Az Alkotmány – hasonlóan a jelenlegi szabályozáshoz – szabályozza pontosan, hogy mely államfõi aktusok érvényességéhez szükséges a miniszterelnöknek vagy valamelyik miniszternek az ellenjegyzése, és mely hatáskörök gyakorolhatók e nélkül. Érdemi változtatás e tekintetben sem szükséges. Az Alkotmányban kifejezett szabályként jelenjen meg az az alkotmánybírósági alkotmányértelmezés, melynek értelmében a köztársasági elnök a Kormány (a miniszterelnök, illetve a miniszter) elõterjesztésének teljesítését csak akkor tagadhatja meg, ha az jogszabályba ütközik, illetve az államszervezet demokratikus mûködését súlyosan zavarná, illetve kitüntetésre vonatkozó javaslat esetén az az Alkotmány által védett értékeket sértené.

Source: https://magyarkozlony.hu/hivatalos-lapok/220e38fb7fdae76ff7ea3f5872744177d3603a2c/dokumentumok/595d0e4724e5decd8ab1cfe30d0b339be1a21e59/letoltes